b'\n_START_ARTICLE_\nKnut Vaage\n_START_SECTION_\nBiografi\n_START_PARAGRAPH_\nHan er utdannet pianist og komponist fra Griegakademiet og Norges musikkh\xc3\xb8gskole._NEWLINE_Vaage skriver innen flere stilarter og b\xc3\xa5de instrumentalmusikk, opera- og teatermusikk, men med hovedvekt p\xc3\xa5 improvisasjons- og samtidsmusikk. Han er kjent for \xc3\xa5 utforske grensene mellom  improvisasjon og komposisjon._NEWLINE_Sentralt blant Vaages instrumentalverk st\xc3\xa5r Movements for stor sinfonietta, ett av flere verk bestilt og urframf\xc3\xb8rt av BIT20 Ensemble, og Transit, bestilt av det franske kulturdepartementet og urframf\xc3\xb8rt av Ensemble Court-circuit. Vaages omfattende produksjon av orkestermusikk innbefatter verk som Skjulte songar, urframf\xc3\xb8rt av Stavanger Symfoniorkester; Chaconne, Hokkaidos hagar og Tjat, urframf\xc3\xb8rt av Bergen filharmoniske orkester; Refleks, urframf\xc3\xb8rt av Orkester Norden; Kyklop, urframf\xc3\xb8rt av Trondheim Symfoniorkester; Mylder og Rite, urframf\xc3\xb8rt av KORK. Av verk for bl\xc3\xa5sere kan nevnes Graffiti for brass band og Breaking Another Wall for wind ensemble. For Graffiti mottok han Edvardprisen for 2003._NEWLINE_Utvikling av et hybrid akustisk/elektronisk lydbilde er et sentralt tema i Vaages kompositoriske virke. I Elektra, multiMORF-serien og i Futurasjon, har han jobba tett med lyddesigner Thorolf Thuestad for \xc3\xa5 utvide klangspekteret til instrumentene gjennom utstrakt bruk av elektronikk. Futurasjon for orkester og elektronikk ble urframf\xc3\xb8rt av Bergen filharmoniske orkester og Ed Gardner i desember 2015._NEWLINE_Vaage har ogs\xc3\xa5 skrevet flere vokalverk og verk for scenen. Hans f\xc3\xb8rste opera, Nokon kjem til \xc3\xa5 komme, tar utgangspunkt i Jon Fosses skuespill med samme navn. Verket ble urframf\xc3\xb8rt av Opera Vest under Ultimafestivalen h\xc3\xb8sten 2000 og oppn\xc3\xa5dde gode nasjonale og internasjonale kritikker. Operaen er oversatt til engelsk og tysk, og har blitt framf\xc3\xb8rt i Tyskland og Luxembourg. I 2010 urframf\xc3\xb8rte Collegium Musicum H\xc3\xb8gsongen for solister, kor og orkester. Khairos er en fullskala opera, utvikla saman med librettist Torgeir Rebolledo Pedersen, bestilt av Den Norske Opera & Ballett, og urframf\xc3\xb8rt i 2013. Rebolledo Pedersen har ogs\xc3\xa5 skrevet libretto til Veslefrikk, en opera i en akt for hele familien, som ble urframf\xc3\xb8rt september 2010 av Den Nye Opera, og vant ARTEs publikumspris for beste produksjon. Vaage har ogs\xc3\xa5 skapt musikken til Hordaland teaters oppsetning av Peer Gynt og Den Nationale Scenes oppsetning Hvite djevler av John Webster._NEWLINE_Formidling av samtidsmusikk i et bredere forum har ogs\xc3\xa5 v\xc3\xa6rt en del av Vaage sin aktivitet. Han har deltatt i flere prosjekter som er rettet mot barn og unge, og lokale kor og orkester._NEWLINE_Vaage har v\xc3\xa6rt  styremedlem i Norsk Komponistforening. Han har ogs\xc3\xa5 v\xc3\xa6rt leder i Ny Musikk avd. Bergen, for Autunnale-festivalen og for konsertserien Avgarde i same by.'